Skolier kritiek ná tref-en-trapArgieffoto. ŉ 13-jarige skolier is in ŉ kritieke toestand na ŉ hospitaal geneem nadat hy Dinsdagmiddag in Kempton Park aan die Oos-Rand tydens ŉ beweerde tref-en-trap-voorval raakgery is. Athlenda Mathe, woordvoerder van Netcare 911, het gesê die voorval het omstreeks 16:20 in Kwartelweg plaasgevind. “Volgens inligting van die toneel is die seun deur ŉ voertuig getref waarna die bestuurder glo versuim het om stil te hou,” het Mathe gesê. By paramedici se aankoms op die toneel het hulle die seun in ŉ kritieke toestand aangetref. Hy is op die toneel gestabiliseer en na ŉ nabygeleë hospitaal geneem vir verdere behandeling. Die polisie ondersoek die voorval.